**התוכנית הכלכלית להפחתת יוקר המחיה – ההסתדרות**

**הגדלת הכנסות העובדים:**

* העלאת שכר המינימום ל-6,000 ₪ באופן מיידי.
* הרחבת מיצוי הזכאות למענק עבודה – שינוי במנגנון התשלום של המענק, על מנת להנגיש את מיצוי הזכאות אליו, ולהרחיב את מעגל הזכאים המממשים זכאותם. זאת, באמצעות העברת כספים יזומה לזכאים ומתן המענק בפעימות לאורך השנה (ולא רק בתום שנת המס)
* ניכוי במס בגין החזרי הוצאות עבודה מהבית לעובדים שכירים – בהתאם לסעיף 17 לפקודת מס הכנסה.

**חיזוק ציבור הגמלאים:**

* קצבת זקנה - העלאת קצבת הזקנה האוניברסלית ויצירת מנגנון הצמדה המותאם לסל הצריכה של הגמלאים.
* סבסוד טיפולי שיניים למבוגרים – הקדמת גיל הזכאות לטיפולי שיניים מניעתיים ומשמרים ל-60 (במקום 72 כיום), והקדמת גיל הזכאות לטיפולי שיניים משקמים ל-65 (במקום 72 כיום).
* תחבורה ציבורית - הרחבת הזכאות לפטור מתשלום בקווי תחבורה ציבורית לאזרחים ותיקים מגיל הפרישה (במקום גיל 75 כיום).
* תרופות - הקדמת גיל הזכאות להנחה של 10% ברכישת תרופות בסל הבריאות לגיל הפרישה (במקום גיל 72 כיום).
* תרופות - הגדלת ההנחה ברכישת תרופות בסל הבריאות מ-50% ל-75%, לאזרחים ותיקים מאוכלוסיות זכאיות, הכוללות: מקבלי קצבת זקנה עם השלמת הכנסה, מקבלי קצבת שאירים עם השלמת הכנסה שהגיעו לגיל פרישה, מקבלי קצבת זקנה לנכה, אסירי ציון שהגיעו לגיל פרישה.

**חינוך ומשפחה:**

* הפחתת תשלומי הורים – הפחתת שיעור ההשתתפות של ההורים בתל"ן (תוכנית למידה נוספת), כך שסכום הגביה המירבי מתלמיד לשנה עבור תל"ן ירד ב-30%.
* הקמת מרכזי למידה עירוניים מסובסדים – הקמה או הרחבה של מרכזי למידה עירוניים כמענה לעלויות שיעורים פרטיים.
* סבסוד מעונות לגיל הרך – הרחבת פריסת מעונות היום המפוקחים וכן הגדלת הסבסוד הממשלתי עבור הורים עובדים מ-50% ל-75%.
* נקודת זיכוי במס להורים לילדים בגילאי 6-12 – הארכת הזכאות לשנים 2023 ואילך.

**מחירי הדיור:**

* הנחות בשווי הקרקע לאוכלוסיות יעד – שיווק קרקעות רמ"י בהנחות משמעותיות, תוך הבטחת גלגול ההנחה לרוכשים. מיקוד במחוסרי דיור עובדים, דורשי עבודה או שאינם בעלי יכולת לעבוד.
* מכסות לדיור ציבורי ושכירות ארוכת טווח – הטלת חובה על קבלנים להקדיש 10% מכל בניה חדשה לדיור ציבורי ו-10% נוספים לשכירות ארוכת טווח במחיר מפוקח.
* מיסוי דירות ריקות וזמניות – הגברת המיסוי על דירות רפאים ועל דירות לשכירות לטווח קצר.
* הסבת שטחי משרדים לדירות מגורים – אישור הסבת שטחים המיועדים לתעסוקה לייעוד למגורים.
* ייעול רגולציה – הסרת חסמים בירוקרטיים בוועדות לתכנון ובניה, הוספת תקנים ויצירת מנגנון תמריצים ברמ"י ובוועדות לתכנון ובניה לקידום מהיר של התוכניות.
* שוק השכירות הפרטי – הגברת מעורבות הממשלה ורשות המיסים על ידי צמצום ההון השחור בשכירות וסל תמריצים לשכירות הוגנת.

**תחבורה:**

* דחיית יישום אגרות הגודש עד להשלמת תוכנית המטרו.
* תמרוץ ויתור על רכב פרטי – יצירת מערך תמריצים לוויתור על רכב פרטי ועל חניה במקום העבודה תמורת תגמול קבוע בגין ניידות, ללא תלות ברישיון רכב או ברישיון נהיגה.
* זיכוי במס על רכיב קצובת הנסיעה – הכרה ברכיב קצובת הנסיעה כהחזר הוצאות הפטור ממס הכנסה.

**הוצאות חשמל, מים וארנונה:**

* הקפאת תעריפי המים, הארנונה והחשמל - הקפאה מוחלטת של תעריפי החשמל, המים והארנונה, תוך שיפוי מלא של יצרני החשמל, תאגידי המים והרשויות המקומיות.